Fratele lui Ion Dolănescu, printre cei 23 de lăutari reținuți de Poliție, în cazul contractelor false.
Fratele cunoscutului cântăreț Ion Dolănescu a fost reținut miercuri seară. Alte 22 de persoane au ajuns în spatele gratiilor. Anchetatorii îi acuză că ar fi obținut ilegal bani de la stat în contextul pandemiei.
Fratele celebrului cântăreț Ion Dolănescu a fost reținut de Poliție, alături de alte 22 de persoane din Dâmbovița. Anchetatorii îi acuză că ar fi obținut ilegal bani de la stat în contextul pandemiei. Aceștia ar fi perceput banii cu ajutorul unor contracte false, care dovedeau că înainte de criză ar fi muncit legal și ar fi plătit taxe și impozite. Aceștia primeau lunar suma de 4.000 de lei. Deși știau încă din luna martie că sunt urmăriți penal, cei 23 de suspecți și-au continuat planul.Aceștia au apelat la două societăţi care organizează evenimente, una dintre ele condusă de fata unui preot, pentru a primi această sumă de la stat, deși nu au muncit legal și nici nu au achitat dări, în trecut. Cei doi administratori ai firmelor ar fi perceput între 300 și 700 de lei comision de la fiecare persoană pentru care au eliberat documentele false. În contractele false pe care și le-au însușit, suspecții atestau că au lucrat legal înainte de starea de urgenţă.În toamna anului trecut, autoritățile au început să sprijine financiar artiștii afectați de pandemie.